**Ascult cum înflorește un cais...**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ascult cum înflorește un cais:

Se pierde-n matinala simfonie

Din ploaia de speranțe, limonie,

Pe crengile cu ifose de „miss”.

Sub scoarță bate inima de foc

A florilor – mătase vinovată;

Petalele cu tentă de agată

Își caută fărâma de noroc.

Calin, cu răsăritul arzător,

Corole delicate se cunună,

Plătesc naturii tainică arvună,

De primăvară când le este dor.

Arome se despoaie benevol,

Sub astrul cu reflexii de oglindă,

La poarta universului colindă –

E vremea incitantului survol!

Ascult cum înflorește un cais

Și seva-i resemnată cum palpită –

Prizonier în soarta decrepită,

La granița fatidicului vis...